ki fiħ Il-Knisja; ta' San; Ġiwan n, Evanġelista, u; Baħarriċ-Cagħaq, Din il-knisja ġiet mibnija bħala wegħda lil San Ġwann Evanġelista mill-Kjerku Gwanni Portelli wara li ħeles b'miraklu minn ċorma furbani li niżlu fil-bajja ta' Baħar iċ-Ċagħaq. Ġwanni kien bniedem sinjur u kellu ħafna għelieqi fil-post fejn hemm il-knisja u madwar, fejn hu kien jaħdem u jindokra dawk l-għelieqi. Darba waħda waqt li kien qiegħed f'dawk l-inħawi, lemaħ ċorma furbani resqin lejn il-post u meta ra hekk ma setax jaħrab minnhom u allura kellu jixxabbat ma' siġra kbira u nħeba qalb il-friegħi u l-weraq tagħha bl-isperanza li ma jidhirx. Waqt dak il-ħin ta' periklu Gwanni talab lil Alla u lil San Gwann l-Evanġelista, u għamel wegħda li jekk jiġi meħlus minn dak is- saram, jibni knisja lil San Ġwann, il-protettur ta' ismu, f'dak il-post. Meta l-furbani fittxew u ma sabux il-priża li xtaqu, qatgħu qalbhom u ħallew il-post. Dawk il-furbani kienu mħeġġin biex jaqbdu 'l Gwanni u jieħduh magħhom biex jisirqulu ġidu. Fil-fatt dan kien mgħejjun biex jagħmlu hekk minn wieħed ilsir li żmien qabel kien ma' Gwanni Portelli. Meta Ġwanni ra li l-periklu għadda, niżel mis-siġra fejn kien moħbi u telaq lejn ir-raħal. Huwa żamm il-wegħda tiegħu li kien għamel ma' San Gwann u ħa ħsieb li tiġi mibnija l-knisja fl-istess post fejn kien moħbi fis-siġra u f'qasir żmien il-knisja nbniet, tlestiet minn kollox u ġiet fornita b'dak kollu li kien meħtieġ. Din il-knisja għandha forma kwadra bi prospettiva dekorata bi skultura barokka, b'anġli, sħab u ornamenti ta' fjuri, sew madwar it-titular u sew madwar il-kwadri tal-ġnub. Fuq il-kwadru hemm id-data 1757 li x'aktarx hija s-sena meta nbniet il-knisja u saret l-iskultura. Mal-ġnub tal-pilastri ta' ma ġenb l-apside hemm żewġ arma tal-kunjom ta' Gwanni Portelli, li kien ħallas għall-bini tal-knisja. Il-knisja għandha koppla żgħira u fil-lanterna tagħha hemm qanpiena żgħira bid-data 1792. Wara l-artal hemm sagristija żgħira bil-bieb jagħti għall-ġenb tal-knisja. Il-faċċata ta' din il- knisja hija sempliċi, b'pilastru fuq kull ġenb tagħha, bieb fin- nofs bi gwarniċa żgħira fuqu. Ftit 'il fuq hemm tieqa nbarrata u fuq nett hemm il-gwarniċun bil-frontispizju fuqu, filwaqt li lejn in-nofs hemm niċċa bl-istatwa ta' San Ġwann Evanġelista u salib fuq nett. Sa ftit taż-żmien ilu din il-knisja kien jieħu ħsiebha l-Kleru tar-raħal iżda llum qed jieħdu ħsiebha l-patrijiet Franġiskani ta' Ġieżu, li għandhom id-dar tal-irtir ftit 'il bogħod minn din il-knisja. Zmien ilu, fil-festa ta' San Ġwann Evanġelista, il-Kappillan tar-raħal, flimkien mal-kleru u l-abbatini kienu jinżlu jagħmlu quddiesa kantat, nhar is-6 ta' Mejju, u wara l-quddiesa kien jitqassam il-ġellewż lil min kien jattendi għal din il-qudiesa. Kienet ukoll titqaddes quddiesa kantat nhar il-festa ta' San Lawrenz, fl-10 ta' Awwissu mill-kleru tar-raħal tal-Għargħur.